Evan McMullin pitämässä puhetta Provossa Utahissa
**Evan McMullin** (s. 2. huhtikuuta 1976 Provo, Utah) on yhdysvaltalainen entinen CIA-agentti, joka oli sitoutumattomana ehdokkaana Yhdysvaltain presidentinvaaleissa 2016. McMullin työskenteli CIA:ssa vuosina 1999–2011. Sen jälkeen hän on työskennellyt investointipankki Goldman Sachsissa, uudelleen valtion palveluksessa kansallisen turvallisuuden neuvonantajana vuodesta 2013 sekä vuodesta 2015 edustajainhuoneen republikaanisen ryhmän palveluksessa.

McMullin opiskeli Brigham Youngin yliopistossa ja suoritti myöhemmin MBA-tutkinnon Whartonissa. McMullin on mormoni, ja hän oli kaksi vuotta lähetyssaarnaajana Brasiliassa. CIA:ssa työskennellessään hän oli peitetehtävissä 10 vuotta.

Vuoden 2016 elokuussa McMullin ilmoitti lähtevänsä presidentinvaaliehdokkaaksi. Hän kuului republikaaniseen puolueeseen, mutta lähti vaaleihin sitoutumattomana ehdokkaana. Lokakuussa hän nousi joissakin kannatusmittauksissa suosituimmaksi ehdokkaaksi Utahin osavaltiossa, jonka asukkaista noin 60 prosenttia on mormoneja. Koko maassa mormoneja on 1,6 prosenttia. Republikaanit ovat voittaneet äänienemmistön Utahissa edellisissä 12 presidentinvaaleissa, ja mikäli McMullin olisi voittanut Utahissa, se olisi ollut ensimmäinen kerta lähes 40 vuoteen, kun joku voittaisi minkään osavaltion valitsijamiehet kahden suurimman puolueen ulkopuolelta.

McMullinin strategiana oli yrittää saada sen verran valitsijamiehiä (Utahilla on kuusi), ettei kumpikaan pääehdokkaista, Hillary Clinton tai Donald Trump, saisi voittoon vaadittavia 270 valitsijamiestä, jolloin Yhdysvaltain edustajainhuone valitsee presidentin kolmesta eniten ääniä saaneista. Viimeisin edustajainhuoneen valitsema presidentti oli John Quincy Adams vuonna 1824. McMullin jäi kuitenkin kolmanneksi Utahissa saatuaan äänistä 20,6 prosenttia. Trump sai noin 47 ja Clinton noin 28 prosenttia osavaltion äänistä. Koko maan äänistä McMullin sai 0,54 prosenttia, noin 730 000 ääntä.

McMullinin varapresidenttiehdokas oli republikaanisessa puolueessa työskennellyt digitaalisen median konsultti Mindy Finn.

McMullin on naimaton.

Lähteet
-------

1. ↑  Edelman, Adam: Who is Evan McMullin? *nydailynews.com*.  8.8.2016. Viitattu 8.8.2016. (englanniksi)
2. ↑  Entisen CIA:n agentin odotetaan lähtevän Yhdysvaltain presidenttikilpaan sitoutumattomana ehdokkaana *yle.fi*. Viitattu 8.8.2016.
3. 1 2 3 4  Pulliam Bailey, Sarah: Why Donald Trump could lose red Utah: Mormon America has found another candidate. *The Washington Post*.  26.10.2016. Viitattu 1.11.2016. (englanniksi)
4. ↑  Evan McMullin: the 'unknown Mormon' who could take Utah from Trump and Clinton *The Telegraph*.  22.10.2016. Viitattu 26.10.2016.
5. ↑  Entinen CIA-agentti saattaa voittaa Utahissa - Trump avoimesti paniikissa *iltalehti.fi*. Viitattu 2.11.2016.
6. ↑  Walshe, Shushannah: Presidential Candidate Evan McMullin Picks Mindy Finn as Running Mate *ABC News*.  6.10.2016. Viitattu 3.11.2016. (englanniksi)
7. ↑  2016 Utah Presidential Election Results *Politic.com*. Viitattu 12.11.2016. (englanniksi)
8. ↑  Official 2016 presidential general election results (pdf)  30.1.2017. Federal Election Commission. Viitattu 17.3.2017. (englanniksi)
9. ↑  Livingston, Abby: The Texas woman who is blowing up the GOP *The Texas Tribune*.  4.11.2016. Viitattu 6.11.2016. (englanniksi)

Aiheesta muualla
----------------

* Evan McMullinin kotisivut (Arkistoitu – Internet Archive)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat
* Puola

 |

 |